Ritmus | Már csak egy napja van, hogy szóljon a NAV-nak!
Már csak egy napja van, hogy szóljon a NAV-nak!
Ritmus.hu • 2017. március 14. kedd 08:00
Munkára foghatják a NAV-ot azok a magánszemélyek, akik szerdáig kérik, hogy adóbevallásuk tervezetét az adóhatóság készítse el és küldje meg részükre. Akinek nincs ügyfélkapus hozzáférése, e-mailben vagy akár sms-ben is üzenhet a NAV-nak.
Ritka pillanat, amikor nem az adózó vizsgázik az adóhatóság előtt, hanem fordított a felállás. Ez lesz most, amikor első alkalommal próbálhatjuk ki élesben az eSZJA-t, azaz az adóhatóság által elkészített elektronikus adóbevallási tervezetet. Ennek lényege, hogy a NAV tölti ki helyettünk a személyi jövedelemadó-bevallásunk tervezetét, amelyet később véleményezhetünk.
A tervezet elkészítését március 15-ig lehet kérni az ügyfélkapun keresztül!
Amennyiben élünk a fenti lehetőséggel, érdemes és ajánlott ellenőrizni az elkészített tervezet helyességét. A személyi jövedelemadó-bevallásra vonatkozó szabályozás változatlan, vagyis minden, adókötelezettség alá eső jövedelmet kötelező a bevallásban szerepeltetni.
A NAV által készített bevallási tervezetet május 20-ig - de mivel szombatra esik, május 22-ig - lehet és kell is ellenőriznünk.
Az adózó minden esetben köteles kiegészíteni a tervezetet, ha abban nem tüntették fel az adóév során szerzett összes jövedelmet, függetlenül attól, hogy azt az adóhatóság készítette. Javításra, módosításra ügyfélkapun keresztül, vagy önadózással elkészített bevallás benyújtásával van lehetőség.
Ellenőrizzük, hogy az adókedvezményeket – családi adókedvezmény, megtakarítások után járó szja-visszatérítés, stb. –, valamint az egyéb jövedelmeket, pénzmozgásokat – adóköteles egészségpénztári költés, ingatlaneladás, stb. – figyelembe vette-e az adóhatóság az adó megállapításakor! Ha a javunkra tévedtek, is érdemes javítani, ha ugyanis később kiderül, számon kérheti a hivatal - hívja fel a figyelmet a Patika Egészségpénztár a honlapján.
Ha a bevallási tervezet tartalma helytálló, az adózónak nincs további teendője.
A Mazars szakértői hangsúlyozták, hogy a bevallási tervezet igénylése mindössze lehetőségként áll előttünk. Továbbra is választhatjuk a korábban megszokott módot, és önadózással vallhatunk jövedelmünkről.
1. Nagyot esett 2017-ben a civil 1%
2. NAV: A panziós is aludjon nyugodtan